Adrian Chivu

Strada

roman

POLIROM
2012

© 2012 by Editura Polirom

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53, C.P. 15-728

ISBN ePub: 978-973-46-2802-5

ISBN PDF: 978-973-46-2803-2

ISBN print: 978-973-46-2732-5

Coperta: Laurenţiu Midvichi

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

ADRIAN CHIVU s-a născut în 1975 la Bucureşti. Volume publicate: Schizosonet (Brumar, 2005), Caiet de desen (Curtea Veche, 2008), Exit (Curtea Veche, 2008), Benzi desenate (Curtea Veche, 2009), Obraji albaştri, pleoape verzi şi buze mov (Curtea Veche, 2010). Romanul său de debut, Caiet de desen, a fost tradus în limba italiană (Aìsara, 2011), iar în 2008 a fost nominalizat la Premiile Prometheus. Acelaşi roman a obţinut premiul „Insula Europea“ (Italia, 2009) şi o menţiune specială din partea comisiei de acordare a Premiului Francesco Alziator (Italia, 2011).

În luna mai a anului 2011 Adrian Chivu a beneficiat de o bursă la Viena, oferită de Bank Austria Literaris.

Istorisită la persoana întâi chiar de protagonistul său, Traian, un băiat de 11 ani, povestea are în centru dispariţia unchiului acestuia, mister în jurul căruia unul dintre prietenii băiatului construieşte un scenariu în care unchiul a fost omorât de soţia lui, cu ajutorul mamei lui Traian. El îşi convinge prietenii că are dreptate şi dezvoltă scenariul până la un nivel fabulos, brodând o istorie complicată în care intriga poliţistă se împleteşte cu plăsmuiri alimentate de spaimă, superstiţii şi credinţa în strigoi, ce reflectă felul în care sensibilitatea celor mici percepe lumea de neînţeles a adulţilor, cu dramele şi complicaţiile sale. Toate acestea se proiectează pe fundalul întâmplărilor mărunte şi înduioşătoare ce recompun nostalgic copilăria în România anilor ’80: mersul la şcoală şi poznele mai mult sau mai puţin inocente din jurul blocului, conflictele dintre grupurile rivale din cartier, trezirile matinale, urmate de statul la cozile de la „alimentara“, schimbul de timbre, completarea oracolului, filmele „cu bătăi“ de pe casete video, dar şi emoţiile primei iubiri şi descoperirea sexualităţii. Un amestec de South Park şi Amintiri din copilărie, o poveste plină de umor, sensibilitate discretă şi tristeţe despre candoarea şi cruzimile vârstei.

1

Mă uitam cu maică-mea la televizor când mătuşi-mea a venit la noi şi s-a lăsat dărâmată în fotoliu şi maică-mea a întrebat-o ce mai e? şi mătuşi-mea a dat să zică dar m-a văzut pe mine şi a tăcut şi maică-mea mi-a făcut semn să mă duc la culcare şi i-am spus că pierd episodul şi maică-mea mi-a zis când îţi spun să te duci te duci nu mai comenta atât şi am plecat la culcare dar ştiam ce are mătuşi-mea că unchiu a bătut-o aşa cum face câteodată şi a scos televizorul în curte şi l-a făcut bucăţi şi m-am băgat în pat şi am adormit şi maică-mea m-a trezit după nu ştiu câtă vreme şi mi-a spus să mă duc la mătuşi-mea să dorm şi să nu comentez dar mie nu-mi venea să mă dezlipesc de pat aşa că maică-mea a trebuit să tragă de mine dar până la urmă a reuşit şi m-am dus la mătuşi-mea unde nu era niciun televizor în curte şi în casă nu era nimic răsturnat şi am mers la Romeo în cameră dar Romeo nu era şi m-am băgat în pat care era ca al meu şi când să adorm a venit şi el şi i-am spus salut Romeo şi l-am întrebat unde ai fost? şi mi-a spus am fost cu o fată şi l-am întrebat ce fată? dar nu mi-a răspuns şi i-am spus mătuşa e la noi cred că a bătut-o unchiu şi mi-a zis nu mă interesează dă-te mai încolo şi m-am dat şi după ce m-am dat l-am întrebat şi cum a fost cu fata? şi mi-a zis a fost bine şi l-am întrebat ţi-ai luat limba-n gură cu ea? şi mi-a spus nu-i treaba ta şi i-am spus nu e şi l-am întrebat dar ţi-ai luat-o? şi nu mi-a răspuns şi n-a trecut mult şi a început să şuiere printre dinţi şi i-am dat un cot dar degeaba şi am încercat să-l împing dar nu am reuşit şi dimineaţă când m-am trezit Romeo îşi făcea exerciţiile fizice cu o halteră veche adusă de unchiu de la fabrică din aia de care îmi adusese şi mie dar eu o aruncasem că ruginise şi mă murdăream şi m-am uitat la Romeo cum o ridică deasupra capului şi am căscat şi i-am zis merg acasă să mă schimb şi să-mi iau ghiozdanul şi mi-a zis nu te mai duce acum că e doişpe şi m-am uitat la ceas şi era doişpe şi m-am aşezat pe marginea patului şi i-am spus aşa e şi m-am uitat la el cum trage de halteră şi două nuci i se umflă pe braţe când o duce la faţă de parcă vrea să se lovească şi să cadă lat ca atunci când s-a lovit şi s-a întins tot pe jos după ce eu îi zisesem să aibă grijă că o să se lovească peste faţă dar el n-a avut şi după aia m-a lovit pe mine şi a ţipat că să nu-i mai spun şi aşa am făcut şi acum am aşteptat să se lovească singur fără să-i spun eu ca să-i arăt că n-a fost cum a zis el că din cauza mea s-a lovit dar el a terminat exerciţiile fără să păţească nimic şi am ieşit în curte ca să se spele şi eu să plec şi în tot timpul ăsta am tăcut mâlc nu ca înainte când eram mici şi eram prieteni buni şi vorbeam mult despre orice până să intre el la liceu că după aia n-a mai vorbit aşa mult cu mine şi de-asta nici n-am vorbit când am ieşit din casă şi nu ne-am îmbrâncit şi nici n-am făcut întrecere până la poartă şi nici n-am zis nimic că nu era niciun lucru în curte şi televizorul era întreg şi am plecat acasă dar m-am întors din drum şi m-am dus la Mircea şi am făcut ca lupul şi am strigat Mircea Mircea şi a ieşit bunică-sa şi mi-a spus Mircea e la şcoală şi m-a întrebat tu de ce nu eşti? şi i-am spus azi nu trebuie să mă duc la şcoală că sunt scutit şi am plecat şi m-am dus în capul străzii pe unde venea Mircea şi m-am aşezat pe gard şi l-am aşteptat şi când a venit i-am zis tot ce s-a întâmplat şi el mi-a zis e suspect ce-mi spui şi eu i-am zis e suspect că nici televizorul nu e spart şi nici cioburi de farfurii sau pahare nu sunt şi am stat cu Mircea în faţa scării lui Cip şi nu era niciun copil afară şi Mircea mi-a spus mă gândesc eu la asta şi îţi spun mâine şi când am ajuns acasă maică-mea mi-a zis nu e nimic suspect şi m-a întrebat de ce nu te-ai dus la şcoală? şi i-am zis nu m-am dus că eram scutit de tine şi m-a întrebat cine ţi-a spus asta? şi i-am spus Romeo şi m-a întrebat de unde ştie Romeo? şi am ridicat din umeri pentru că habar nu aveam şi i-am zis de la tine nu ştiu şi m-a întrebat dacă nu ştii de ce l-ai ascultat? şi m-am supărat pentru că eram nevinovat şi maică-mea nu m-a crezut şi am tras de ea să mergem la Romeo să îi spună el şi maică-mea n-a vrut şi dacă Romeo nu trecea pe stradă şi eu nu eram pe fază să-l văd şi nu săream să-l chem în casă să-i zică maică-mii cum a fost nu mă credea şi Romeo a zis i-am spus că s-a trezit prea târziu să mai ajungă la şcoală asta i-am spus şi i-am zis lui Romeo ai făcut ca ceainicul şi nu am putut să mă trezesc când trebuia şi Romeo mi-a zis eu nu ţi-am spus să nu te duci şi maică-mea m-a întrebat de ce n-ai pus ceasul să sune? şi i-am zis am uitat să-l pun şi Romeo mi-a zis şi să ştii că nu am făcut ca ceainicul şi i-am zis poate ai făcut că te-ai sărutat şi s-a înroşit şi maică-mea l-a întrebat aşa? şi Romeo s-a făcut roşu roşu şi i-am spus te-a văzut Polacec cum îţi luai limba-n gură cu o fată şi faţa i s-a făcut ca jarul şi maică-mea mi-a dat o palmă peste ceafă şi mi-a spus nu mai vorbi aşa şi Romeo a zbughit-o pe uşă ca un iepure şi i-am spus maică-mii jur că îşi lua limba-n gură cu o fată şi maică-mea mi-a mai dat una şi m-a întrebat unde ai învăţat să vorbeşti aşa? şi am tăcut şi a bătut la uşă şi era bunicu şi am sărit de bucurie că bunicu ne dădea mereu bani şi mi-a dat zece lei şi mi-a spus tot uit să ţi-o aduc şi a scos din sacoşă o veveriţă împăiată şi mi-a pus-o în braţe şi mi-a spus am alergat-o toată pădurea s-o păstrezi bine şi m-am uitat la veveriţă şi stătea cu ghearele ridicate de parcă avea un con de brad între ele dar nu avea şi picioarele îi erau prinse de o buturugă mică şi i-am spus mulţumesc bunicu şi mi-a spus să nu laşi să se pună praful pe ea şi i-am spus nu bunicu şi bunicu a întrebat-o pe maică-mea ce ai de băut? şi când să plec maică-mea mi-a strigat nu-l pupi pe bunicul? şi mi-a spus pleacă la ţară şi l-am pupat şi bunicu mi-a spus te aştept şi pe tine în vacanţă şi m-am dus la mine în cameră şi am pus veveriţa pe bibliotecă dar mă speria când mă uitam la ea şi am luat-o şi am pus-o în cămara de pe hol între bundiţă şi sticla rusească de pus la picioare iarna şi banii i-am ascuns bine să nu îi găsească soră-mea.

2

Şi înainte de ora de română Suzana i-a dat oracolul unui băiat dintr-a 7-a şi am simţit un nod în gât pentru că îl voiam şi eu şi când a trecut pe lângă mine m-am pus în calea ei şi m-a întrebat cum te cheamă? şi i-am spus pe mine mă cheamă Rusu Traian dar nu sunt rus şi am vrut să o întreb dacă îmi dă şi mie oracolul să scriu în el dar nu ştiu de ce n-am putut că rămâneam fără salivă de câte ori voiam să i-l cer şi ea mi-a spus pe mine mă cheamă Suzana şi i-am spus ştiu eşti într-a 7-a şi stai în blocul de lângă pâine cu Mistreţu şi mi-a spus da şi i-am spus eu sunt într-a 5-a trec într-a 6-a şi ea mi-a spus a 6-a e frumoasă şi nu i-am zis nimic de oracol şi Suzana a plecat că a venit Mihuţ dintr-a 8-a şi Mihuţ vrea să fie cu Suzana şi Suzana îl place şi m-am întors în clasă şi m-am aşezat pe scaun şi i-am spus lui George că am făcut cunoştinţă cu Suzana pentru că şi lui îi plăcea de ea şi după ce am terminat orele am aşteptat-o împreună pe Suzana să o conducem acasă dar a venit şi Mihuţ şi am mers spre blocul ei şi Mihuţ a spus o să mă fac reporter pentru că tatăl meu e reporter şi George i-a spus până te faci tu mare n-ai ce reportaje să faci şi Mihuţ i-a spus o să vezi că am şi George i-a spus doar dacă iei la întrebări nucile de cocos şi am râs pentru că Mihuţ căzuse de papagal şi Mihuţ l-a întrebat ai văzut în realitate vreo nucă de cocos? şi George i-a spus am văzut la video şi Mihuţ l-a întrebat dar în realitate ai văzut? şi George i-a spus nu şi Mihuţ i-a spus eu am văzut şi Suzana a râs şi George a tăcut şi eu l-am întrebat pe Mihuţ şi le-ai pus şi întrebări? şi George a râs pentru că Mihuţ căzuse de papagal şi Mihuţ m-a întrebat tu ai văzut în realitate o nucă de cocos? şi i-am spus nu că n-am vrut şi Mihuţ m-a întrebat de ce n-ai vrut? şi i-am spus să întrebe proştii şi am râs cu George ca o sută de diavoli pentru că Mihuţ căzuse din nou de papagal şi Suzana a spus sunt sigură că o să faci reportaje frumoase şi când am ajuns la scara ei Mihuţ a pupat-o pe obraz şi eu şi George i-am spus la revedere Suzana şi ea ne-a spus la revedere şi după aia Mihuţ a plecat şi noi am mers până la cimitirul sovietic şi acolo m-am despărţit de George că se ducea la un prieten de-al lui şi am trecut linia de tramvai şi am mers printre blocuri până am ajuns pe strada mea şi l-am văzut pe Romeo în poarta casei lui şi i-am spus salut Romeo şi l-am întrebat ai păţit ceva? şi mi-a spus nu dar se vedea că are ceva şi l-am întrebat ai luat sifilis? pentru că Cip aşa ne-a spus că se ia prin sărut şi nu poţi să scapi de el decât dacă faci injecţii şi Romeo mi-a spus hai puţin în spatele casei şi i-am spus stai să-mi las ghiozdanul şi vin şi mi-a spus hai aşa şi i-am spus nu stai că vin repede şi am alergat acasă unde nu era nici maică-mea şi nici soră-mea şi mi-am lăsat ghiozdanul pe hol am luat o bucată de brânză din frigider mi-am umplut gura am ieşit afară şi m-am dus la Romeo în spatele casei şi Romeo a scos o ţigară s-a sprijinit de un pom şi s-a uitat la mine încruntat şi n-am ştiut ce să fac şi mi-am băgat mâinile în buzunar şi am aşteptat să spună ceva şi m-a întrebat de ce faci figuri? şi am auzit amândoi cum îl strigă mătuşi-mea Romeo Romeo şi mi-a spus vorbim altădată şi a aruncat ţigara şi a plecat acasă şi m-am luat după el şi l-am întrebat cum adică? şi nu mi-a răspuns şi mătuşi-mea avea buza de sus umflată şi când m-a văzut şi-a dus mâna la gură şi eu mi-am întors capul şi ea m-a întrebat cum merge şcoala? şi şi-a lăsat mâna jos şi mi-a zâmbit şi i-am zis bine şi m-a întrebat vrei un sirop? şi i-am spus da mulţumesc şi am mers după ea în bucătărie şi m-am săltat pe scaun şi ea a deschis frigiderul şi a scos sticla de sirop şi Romeo a întrebat-o din uşă ce vrei? şi mătuşi-mea i-a spus nu folosi tonul ăsta şi Romeo a întrebat-o acelaşi lucru pe acelaşi ton şi ea i-a spus nu vreau nimic tu dacă ai ceva să-mi spui şi a turnat siropul în paharul de care aveam şi noi şi Romeo i-a spus nu am nimic să-ţi spun şi mătuşi-mea i-a zis te-aş fi lămurit eu şi Romeo i-a spus nu am nevoie să mă lămureşti cu nimic şi ea l-a întrebat atunci ai păţit ceva? şi a dat drumul la robinet şi a umplut paharul şi Romeo a tăcut şi eu i-am spus mătuşi-mii Romeo şi-a luat limba în gură cu o fată şi a luat sifilis şi Romeo mi-a aruncat o privire urâtă de a trebuit să mă uit în altă parte şi mătuşi-mea a făcut a şi a amestecat în pahar cu o linguriţă şi mi l-a întins şi Romeo i-a spus mă duc să învăţ la istorie şi i-am spus cine nu învaţă din istorie o repetă şi Romeo a tăcut şi i-am spus aşa ne spunea profesorul de istorie şi Romeo şi-a strâmbat gura la mine şi a plecat şi mi-am amintit de profesorul de istorie care semăna cu un ţap şi noi îi spuneam Ţapu cum ne arăta ceasu de la mână şi ne zicea că e din Elveţia şi într-o zi la ora de istorie nu a venit el a venit diriginta şi ne-a spus că profesorul de istorie a fost bătut şi jefuit şi când a venit după o lună şi ceva nu mai avea ceas şi rămăsese şi fără ceva că parcă nu mai era el de dinainte şi n-a mai stat mult şi a plecat de la şcoala noastră şi mătuşi-mea a tăcut şi am întrebat-o ce face unchiu? şi mi-a spus e plecat din oraş şi am întrebat-o şi când se întoarce? şi mi-a spus la sfârşitul săptămânii frumosule şi i-am mulţumit pentru sirop şi am plecat la Mircea şi am făcut ca lupul şi Mircea a ieşit în curte şi i-am spus am să-ţi zic ceva şi m-a întrebat ce? şi i-am povestit tot ce am aflat şi mi-a spus mătuşi-ta l-a omorât pe unchi-tu şi l-a îngropat cu ajutorul lu maică-ta de aia te-a trimis maică-ta la mătuşi-ta şi am rămas tablou şi mi-a spus sigur e îngropat la tine în grădină şi m-a întrebat suntem detectivi? şi i-am spus suntem dar genunchii îmi tremurau şi mi-a spus o s-o demascăm pe mătuşi-ta şi o să luăm recompensa şi când genunchii mi s-au oprit din tremurat mi-a spus ştiu precis şi locul unde e îngropat unchi-tu şi l-am întrebat unde? şi mi-a spus sub păr la tine în curte acolo e şi am fugit amândoi să vedem dacă e aşa şi Mircea mi-a spus adu lopata şi am adus lopata şi el a început să sape şi când n-a mai putut mi-a dat mie lopata şi când n-am mai putut i-am dat lui lopata şi am săpat până am obosit amândoi şi ne-am aşezat pe pământ cu picioarele în groapă şi soră-mea a ieşit pe geam şi ne-a întrebat ce faceţi acolo? şi i-am spus nu e treaba ta şi mi-a strigat o să-i spun mamei ce ai făcut şi i-am zis dacă îi spui te bat şi Mircea i-a spus bună Roxana şi soră-mea i-a răspuns cu un zâmbet prefăcut bună Mircea şi a trântit geamul şi a tras perdeaua şi Mircea mi-a spus e aşa cum m-am gândit din prima e îngropat în casă şi ne-am uitat în casă şi n-am găsit nimic şi Mircea mi-a spus nu pricep şi i-am spus mătuşi-mea a zis că unchiu se întoarce la sfârşitul săptămânii şi Mircea mi-a spus morţii nu se întorc şi am mai cercetat o dată casa şi în dormitorul maică-mii mi-a spus scândura asta e strâmbă aşa că am smuls-o şi am mai smuls una să fim siguri că nu e acolo şi înainte să plece mi-a spus mă gândesc şi îţi spun mâine şi când a venit maică-mea şi a văzut ce am făcut s-a luat cu mâinile de cap şi soră-mea a sărit cu gura şi i-a spus maică-mii eu i-am zis să nu facă şi i-am spus minte mama că nu mi-a zis şi soră-mea a sărit ca arsă şi mi-a spus minţi că ţi-am zis şi i-am zis ba minţi tu că nu mi-ai zis şi maică-mea m-a întrebat de ce ai scos podeaua? şi i-am spus l-am căutat pe unchiu că tu cu mătuşa l-aţi omorât şi l-aţi îngropat în casă sau în curte nu ştim unde şi eu cu Mircea o să-l găsim şi o să luăm recompensa şi Roxana a râs de m-a scos din pepeni şi maică-mea mi-a spus poţi să-l cauţi unde vrei numai în curte şi în casă nu mai ai voie şi m-a întrebat ai înţeles? şi i-am spus da şi mi-a spus sau dacă ai fi isteţ ai aştepta două zile şi te-ai convinge că nu e mort şi i-am spus unchiu e mort şi Roxana a râs la fel de m-a scos din pepeni şi i-am spus o să vezi mincinoaso şi m-a întrebat ce să văd fraiere? şi maică-mea mi-a spus gata încetaţi Traian să dispară groapa din curte şi să repari duşumeaua şi drept pedeapsă o să sapi în jurul pomilor şi am răsturnat pământul în groapă şi am săpat la toţi şase pomii din curte şi am reparat podeaua aşa cum m-am priceput şi am fugit ca fulgerul la Mircea şi am făcut ca lupul şi am aşteptat ceva până să iasă şi m-a întrebat ce e? şi mi-a spus mâncam şi i-am spus mi-a zis maică-mea că putem să-l căutăm oriunde numai la mine în casă şi în curte nu mai avem voie şi Mircea mi-a spus nu e la voi în curte e în altă parte şi l-am întrebat dar unde? şi mi-a spus poate la nenea Ilie că nu vede bine stai că ies acum şi mergem la el şi l-am aşteptat până m-am plictisit şi am plecat la nenea Ilie şi nenea Ilie ne-a întrebat ai cui sunteţi voi? şi i-am zis eu sunt Rusu Traian şi pe mama o cheamă Maria şi Mircea i-a spus pe mine mă cheamă Mureşan Mircea şi pe mama Ileana şi nenea Ilie ne-a spus Rusu şi Mureşan vă ştiu pe voi cum să nu vă ştiu şi Mircea l-a întrebat nenea Ilie scuipi şi pentru mine sânge? şi nenea Ilie i-a spus da băiete şi a adunat flegmă în gât şi a scuipat o pată mare de sânge şi noi ne-am lăsat pe vine şi Mircea i-a spus mulţumim mult nenea Ilie şi a tras şi el un scuipat dar al lui era alb şi a spus am făcut steagu lui Dinamo şi a râs ca o sută de orătănii şi mi-a spus Dinamo n-o să ia campionatu niciodată şi i-am spus şi Steaua e nume de sorcovă şi Mircea mi-a spus e campioana Europei şi i-am spus ba nu e că nici nu ştie cum a ajuns că a ajuns din întâmplare şi nenea Ilie ne-a întrebat mă băieţi ce vreţi de la mine? şi Mircea i-a spus am venit că ne-a trimis tanti Nuţi mătuşa lui şi a arătat spre mine să ne arăţi ce au făcut ele la mata în curte şi nenea Ilie l-a întrebat în care curte ai zis? şi Mircea i-a spus în curte la mata şi nenea Ilie nu-şi amintea nimic şi Mircea l-a întrebat ne laşi nene să ne uităm? şi nenea Ilie ne-a spus uitaţi-vă băieţi uitaţi-vă şi a deschis cu bastonu poarta şi ne-am uitat şi nu am văzut nimic şi câinele dădea din coadă să ne jucăm cu el şi Mircea s-a dus la cuşcă şi s-a jucat cu el că îi plăceau mult de tot câinii şi am ieşit din curte şi Mircea i-a spus n-am găsit nimic nenea Ilie şi nenea Ilie ne-a spus nici nu aveaţi ce mă băieţi prunele se fac abia în toamnă şi am mers la scară la Cip şi ne-am aşezat pe trepte şi Mircea a sărit în picioare de ziceai că are zece draci în el şi mi-a spus ştiu unde l-au îngropat şi l-am întrebat unde? şi mi-a spus la nenea Barbu mă acolo e şi i-am zis aşa e mă pentru că nenea Barbu e zaharisit şi uită tot ce face şi noi îl înjurăm şi când trecem mai târziu nu-şi mai aminteşte că l-am înjurat şi îl întrebăm din nou ce faci nenea Barbu? şi ne răspunde ce să fac repar ceva dar nu mai drăcuie după noi şi ne vorbeşte frumos şi am plecat la nenea Barbu şi tanti Carmen era în curte şi am întrebat-o bună ziua tanti Carmen unde e nenea Barbu? şi ne-a spus doarme şi Mircea i-a spus vrem să-l întrebăm ceva să vedem dacă e adevărat şi ne-a spus nu-l trezesc spuneţi-mi mie şi Mircea a întrebat-o ştiţi dacă nenea Barbu l-a îngropat pe unchiu lui? şi m-a arătat pe mine şi tanti Carmen i-a spus mai repetă o dată ce-ai zis şi Mircea a repetat întrebarea ştiţi dacă nenea Barbu l-a îngropat pe unchiu lui alaltăieri noapte? şi tanti Carmen l-a întrebat de ce să-l îngroape Barbu pe Ion? şi Mircea n-a zis nimic şi nici eu şi tanti Carmen ne-a întrebat de ce pe Ion? şi am tăcut şi tanti Carmen a întrebat unde să-l îngroape? şi Mircea i-a spus în curte aici şi tanti Carmen s-a uitat la noi şi a rămas cu gura căscată şi i-am văzut dinţii de aur care arătau ca nişte licurici şi şi-a făcut cruce şi ne-a spus să nu ne mai dorim moartea oamenilor şi să-l lăsăm în pace pe taică-su că e şi aşa amărât şi am plecat şi Mircea mi-a spus nenea Barbu e om bun aşa ar trebui să fie oamenii să nu ţină supărarea dar tanti Carmen e a dracu şi a scos din buzunar un carneţel şi un pix şi a început să scrie şi l-am întrebat ce scrii? şi mi-a spus scriu indicii şi informaţii şi l-am întrebat şi până acuma ce ai găsit? şi mi-a spus am şters două ipoteze şi i-am spus aha aha şi mi-a spus nu l-au îngropat la nenea Barbu că tanti Carmen e prea a dracu să le fi lăsat şi nici la nenea Ilie nu e şi ne-am dus la scară la Cip dar nu era nimeni şi Mircea mi-a spus ăştia s-au dus să se plimbe prin cartier şi i-am spus hai după ei şi mi-a spus nu mă mă duc acasă şi i-am spus atunci mă duc şi eu acasă pentru că nu aveam chef să îi caut singur prin cartier şi ne-am despărţit şi Mircea mi-a strigat Traian şi i-am spus da şi mi-a spus ştiu unde l-au îngropat pe unchi-tu şi l-am întrebat unde? şi mi-a strigat îţi spun mâine pa şi când am ajuns acasă maică-mea m-a luat la rost dacă mi-am făcut temele şi i-am spus acum mi le fac şi am întrebat-o Roxana unde e? şi mi-a spus e la Mădălina şi m-a întrebat ţi-e foame? şi i-am spus da şi mi-a spus atunci spală-te pe mâini şi hai la masă.

3

Şi maică-mea m-a trezit cu noaptea în cap să fug repede la magazinul mare că se bagă ceva dar nu se ştie ce şi am alergat cât de repede am putut şi când s-a deschis magazinul am ieşit din coadă şi m-am strecurat în faţă şi a fost îmbulzeală că băgaseră ulei şi am cumpărat patru sticle şi la şapte eram acasă şi la opt la şcoală unde am vorbit cu Oaie să-i fure oracolul Suzanei şi eu să i-l duc înapoi că poate aşa mi-l dă şi mie să scriu în el şi la ora de fizică profesoara ne-a explicat starea de repaus şi starea de mişcare şi ne-a spus conducem pe cineva la gară şi omul se urcă în tren şi trenul pleacă şi ne-a întrebat în ce stare suntem noi? şi am tăcut toţi dar eu ştiam şi n-am vrut să spun pentru că nu spunea nimeni nimic şi profesoara ne-a întrebat în ce stare suntem noi care am rămas pe peron? şi toţi au tăcut şi profesoara ne-a întrebat din nou în ce stare suntem copii? şi i-am spus lui George eu ştiu şi am ridicat mâna pentru că n-am mai putut şi profesoara mi-a spus zi Rusule şi i-am spus în stare de emoţie doamna profesoară şi profesoara mi-a spus poate tu Rusule şi ne-a întrebat cine se mişcă şi cine stă? şi Dragoş a ridicat mâna şi profesoara i-a spus spune Pleşa şi Dragoş i-a spus trenul se mişcă şi profesoara l-a întrebat şi atunci tu în ce stare eşti? şi Pleşa a tăcut şi Camelia a ridicat mâna şi profesoara i-a spus da şi Camelia i-a spus noi stăm pe loc şi profesoara i-a spus adică în starea de re şi Riga a ridicat degetele şi a spus eu eu şi profesoara i-a spus spune şi Riga i-a spus în stare de repaus şi profesoara ne-a spus staţi jos şi ne-am aşezat toţi şi în pauza mare Oaie a furat oracolul Suzanei şi mi l-a adus şi l-am pus în ghiozdan şi m-am dus cu Oaie în spatele veceului şi ne-am căţărat pe zid şi ne-am uitat ce fac fetele la baie şi când s-au terminat orele toată şcoala ştia că Suzana şi-a pierdut oracolul şi Irina ne-a spus cine îi găseşte oracolul Suzana a zis că-l sărută aşa că toată ziua am avut la ce să mă gândesc şi n-am ieşit din casă şi m-am uitat pe oracol şi Mircea a făcut ca lupul dar nu am ieşit şi m-am uitat la ce a scris Mihuţ şi răspunsurile lui erau de pămpălău şi Roxana a ciocănit la uşă şi a intrat în cameră fără să îi spun eu să intre şi m-a întrebat al cui e oracolul? şi i-am spus nu e treaba ta fă paşi că eşti la mine în cameră şi mi-a spus cum vrei aveam ceva important să-ţi spun şi am întrebat-o ce? şi mi-a spus treaba mea şi a ieşit şi după un timp a venit maică-mea şi m-a întrebat vrei să-ţi fac sandvişuri cu caşcaval? şi i-am spus nu mi-e foame şi m-a întrebat pe ce te uiţi? şi i-am spus e oracolul unei fete şi m-a întrebat cine e? şi i-am spus e o fată de la mine de la şcoală şi am întrebat-o ce a păţit mătuşa la buză? şi mi-a spus n-a văzut că e uşa deschisă şi a intrat cu faţa în ea căscata şi când a venit la noi mătuşi-mea mi-a spus ce mi-a spus şi maică-mea şi a râs tot timpul şi avea chef de vorbă şi maică-mea şi soră-mea îşi făceau unghiile şi soră-mea mi-a spus ţi-am lăsat o carte pe birou s-o citeşti şi i-am spus da şi m-a întrebat ai citit-o? şi i-am spus nu şi Mircea a făcut ca lupul şi am băgat mâna în fursecurile aduse de mătuşa şi le-am pus în buzunar şi am ieşit afară şi Mircea era supărat şi l-am întrebat ce e? şi mi-a spus am trecut şi mai devreme şi i-am spus am fost la şcoală până mai târziu şi Mircea mi-a spus ştiu unde l-au dus pe unchi-tu şi a tăcut şi l-am întrebat unde? pentru că dacă nu îl întreb el nu îmi spune şi mi-a spus i-au pus pietre în buzunare şi l-au aruncat în lac la pod la iarnă când o să sece o să-l găsească şi mi l-am imaginat pe unchiu mort şi am simţit cum trece un drac prin mine şi mi-a spus la iarnă sau la primăvară şi i-am spus mătuşi-mea n-a văzut uşa deschisă de aia şi-a spart buza şi maică-mea mi-a spus că unchiu vine mâine şi Mircea mi-a spus nu-i adevărat morţii sunt morţi şi l-am întrebat şi cum l-au dus acolo? şi mi-a spus ştiu cum l-au dus şi mi-a arătat căruciorul de butelie din curte şi mi-a spus simplu l-au pus în căruţ au luat-o pe la fabrica de pâine s-au dus pe calea ferată până la pod şi i-au făcut vânt şi am rămas tablou şi Mircea mi-a spus luăm căruciorul şi o să vezi că se poate şi am luat căruciorul şi am trecut pe lângă unitatea militară cu garduri înalte de beton şi la fabrica de pâine am făcut stânga şi am ajuns pe calea ferată şi Mircea mi-a spus stai în el şi m-am aşezat în el şi Mircea a început să-l tragă şi mă zgâlţâia când treceam terasamentul de lemn şi după zece paşi mi-a spus hai să facem schimb eu sunt mai greu aşa o să vedem dacă au putut să-l ducă şi am tras de cărucior până am transpirat tot şi nu mai puteam de braţe şi Mircea mi-a spus la întoarcere îl car eu şi i-am spus nu mai pot şi mi-a spus nu mai e mult s-au chinuit ceva şi m-a întrebat dar vezi că se poate? şi m-am aşezat în fund pe şină şi i-am spus pauză şi a scos carneţelul şi a scris ceva şi l-am întrebat ce scrii? şi mi-a spus scriu că le-a fost greu şi au luat cel puţin o pauză şi am spus aha şi mi-a spus cel puţin una şi a închis carneţelul a prins pixul de el şi-a tras tricoul la gât şi i-a dat drumul acolo şi când am ajuns pe pod eram frânt şi Mircea s-a uitat la apă şi a spus l-au ridicat aici şi l-au aruncat aşa şi el a căzut acolo şi a arătat cu mâna un punct din apă şi a luat căruciorul şi a început să coboare printre copaci şi am coborât după el şi am ajuns în parc şi ne-am dus pe bordura de ciment şi ne-am uitat amândoi la apă şi Mircea mi-a spus n-a ieşit dar e acolo şi ne-am uitat dar nu vedeam nimic că apa era maronie şi mi-a spus mă bag să văd şi s-a dezbrăcat şi s-a băgat în apă şi mi-a spus hai şi tu şi i-am spus nu că e rece şi l-a căutat pe unchiu dar nu ajungea la fund şi pe unde l-a căutat nu l-a găsit şi mi-a zis i-au pus două cataroaie de aia nu iese dar dacă se umflă mult iese cu tot cu cataroaie şi a ieşit din apă şi a tremurat ca un drac şi am stat ce am stat şi am plecat dar am luat-o pe lângă ambasada Chinei şi pe lângă şcoală şi biserică şi la cofetărie mi-am amintit că trebuie să trec pe la Iscru şi i-am spus hai cu mine că am să iau un pachet de ţigări de la Iscru şi m-a întrebat ce mă te-ai apucat de fumat? şi i-am spus nu mă e pentru Oaie şi la marochinărie Mircea a rămas cu căruciorul şi eu m-am dus la Iscru şi am sunat la uşă şi a ieşit maică-sa şi i-am spus bună seara şi am întrebat-o Radu este acasă? şi mi-a spus aşteaptă puţin şi a închis uşa şi a ieşit Iscru şi i-am spus vreau un pachet de ţigări şi i-am dat banii şi a închis uşa şi l-am aşteptat şi a ieşit şi mi l-a adus şi am plecat şi am pus pachetul de ţigări în buzunar şi Mircea m-a întrebat de unde are ăsta ţigări? şi i-am spus taică-su e mecanic pe locomotivă şi iese din ţară şi aduce ţigări din Bulgaria şi mi-a spus are bani şi i-am spus are şi în unele zile când ieşim de la şcoală mergem la cofetărie şi Iscru ne ia prăjituri că ia bani de la taică-su din dulap fără să ştie şi mai vinde şi ţigări şi Iscru are două degete ciunte din naştere şi dacă-ţi dă o castană cu ele vezi stele verzi şi Mircea m-a întrebat ce faci cu ţigările? şi i-am spus pentru Oaie că m-a ajutat cu ceva şi am plecat acasă şi i-am spus vreau să cuceresc o fată şi l-am întrebat tu cum ai cucerit? şi a tăcut şi l-am întrebat e greu? şi mi-a spus nu e simplu şi a scuipat şi l-am întrebat tu mai ai prietenă? şi mi-a spus da şi l-am întrebat şi cum o cheamă? şi a tăcut şi i-am spus pe a mea o cheamă Suzana şi mi-a spus hai la fabrica de pâine să luăm pâine şi am mers pe lângă cec şi am trecut pe lângă blocul în construcţii şi am traversat linia de tramvai şi Mircea mi-a spus cine ajunge ultimul se ştie şi am fugit până la fabrică de parcă aveam doi cerbi în teneşi dar am ajuns al doilea şi ne-am cocoţat pe geam şi am început să ne rugăm de femeia de la bandă şi ea mi-a întins o pâine şi am luat-o şi am spus mulţumesc frumos şi Mircea i-a spus şi mie una vă rog frumos şi mie una şi femeia i-a spus parcă sunteţi ţigani şi am strigat şi eu de jos şi lui una vă rog eu tanti şi lui una şi i-a dat şi lui o pâine şi abia puteam să le ţinem pentru că erau fierbinţi şi ne-am aşezat pe cărucior şi am prins o pâine de capete şi am rupt-o pe din două şi mi-am ţinut nasul în aburul ăla cald şi Mircea a făcut la fel şi mi-a spus să o întrebi pe maică-ta să vezi ce îţi zice că a făcut în noaptea aia şi i-am spus îhî o s-o întreb şi n-am mai putut de poftă şi am băgat o bucată fierbinte în gură şi am mestecat-o cât de repede am putut şi Mircea a mai suflat în pâine dar a muşcat şi el şi a spus arş frige şi ne-am scuturat palmele prin faţa gurii să răcim pâinea şi Mircea a scuipat-o că n-a mai putut şi după ce am terminat pâinile ne-am ridicat fără chef de pe cărucior şi am plecat acasă şi eu am trecut pe la Oaie şi l-am strigat Oaie Oaie Oaie şi Oaie a ieşit la poartă şi i-am dat pachetul de ţigări şi mi-a spus când mai ai nevoie mă cauţi şi i-am spus da şi mi-a zis au adus-o pe Valentina acasă şi l-am întrebat de ce? şi mi-a spus o să moară că are cancer la cap şi mi s-a făcut pielea de găină că şi taică-miu murise de cancer şi Valentina stătea gard în gard cu mine şi Oaie m-a întrebat vrei o ţigară şi i-am spus nu şi mi-a spus bine ne auzim mâine şi a plecat şi m-am dus acasă şi când am trecut pe lângă casa Valentinei am ocolit-o de frică şi luminile erau aprinse dar casa arăta de ziceai că-i părăsită şi am alergat cât de repede am putut şi am lăsat căruciorul la poartă şi când am intrat în casă îmi bătea inima să-mi sară pe gură şi maică-mea era cu tanti Carmen în sufragerie şi am spus bună seara şi tanti Carmen s-a uitat la mine şi i-a spus maică-mii nu te mai reţin şi m-am dus în bucătărie să beau apă şi am băut un pahar întreg de simţeam cum mi se mişcă apa în stomac şi m-am dus la mine în cameră şi m-am schimbat în haine de casă şi maică-mea a venit şi mi-a spus mai întâi te speli nu te schimbi aşa murdar şi am întrebat-o îmi spui şi mie ce ai făcut în noaptea aia cu mătuşa? şi mi-a spus am şi eu o întrebare şi mi-a făcut semn să mă aşez pe pat şi m-am aşezat şi maică-mea mi-a spus am crezut că te-ai potolit cu unchi-tu şi m-a întrebat ce aveţi cu nenea Barbu? şi i-am spus Mircea spune că acolo l-aţi îngropat că nenea Barbu e zaharisit şi maică-mea m-a întrebat ştii tu ce înseamnă zaharisit? şi i-am spus înseamnă zahăr care se dizolvă greu şi mi-a spus să nu mai spui aşa ceva că nu e frumos şi i-am spus da şi mi-a spus mâine o să vină unchi-tu şi o să încetezi să mai superi lumea şi a tăcut şi am tăcut şi eu şi mi-a spus un lucru serios nu ai face şi tu şi i-am spus ştiu unde e unchiu şi maică-mea m-a întrebat unde? şi i-am spus ştiu şi eu şi Mircea că el a descoperit l-aţi dus pe pod şi i-aţi pus cataroaie în buzunare şi l-aţi dat în apă de pe pod şi maică-mea a rămas tablou şi mi-a spus păcat că nu-l moşteneşti pe taică-tu în lucrurile bune şi am întrebat-o de ce? şi mi-a spus du-te şi te spală şi i-am spus nu pot că am de învăţat la istorie că mâine mă ascultă şi maică-mea mi-a spus hai hai aşa că m-am ridicat de pe pat şi m-am dus la baie şi maică-mea m-a întrebat ţi-e foame? şi i-am spus am mâncat pâine şi mi-am făcut duş şi când m-am întors în cameră soră-mea era la birou şi i-am spus vreau să învăţ la istorie pleacă şi mi-a spus n-am cum că scriu du-te şi învaţă în camera mea şi i-am spus ştiu ceva ce tu nu ştii şi m-a întrebat ce? şi i-am spus dacă îţi spun pleci? şi mi-a spus da şi i-am spus ce mi-a zis Oaie că Valentina are cancer la cap şi moare şi soră-mea mi-a răspuns cu o faţă care m-a scos din pepeni ştiam şi i-am spus acum pleacă şi mi-a zis n-am de ce să plec ştiam dinaintea ta şi i-am spus mi-ai promis că dacă îţi spun pleci şi mi-a zis doar dacă nu ştiam şi mi-am luat manualul de istorie şi m-am pus în pat şi i-am spus o să învăţ în pat dar o să citesc cu voce tare că aşa învăţ eu şi mi-a spus nu mă deranjează şi i-am spus treaba ta şi am deschis manualul şi mi-am amintit de Valentina şi am spus tatăl nostru şi înger îngeraşul meu şi m-am rugat ca maică-mea să nu facă niciodată cancer şi să nu sufere şi am citit puţin la istorie şi nu ştiu cum m-a luat somnul.

4

Şi când a intrat Riga în clasă Dragoş l-a întrebat pariu că nu ai tupeu să pui gumă pe tablou şi Riga l-a întrebat pe cât? şi Dragoş i-a spus pe trei gume turbo şi Riga i-a spus pariu dar n-am gumă şi Dragoş i-a spus îţi dau eu şi i-a dat el şi Riga a mestecat-o şi s-a urcat pe scaun şi s-a ţinut de tablă şi s-a întins cât a putut de mult şi a lipit guma pe gură şi am râs ca diavolii şi când a venit profesoara de geografie şi s-a aşezat la catedră noi râdeam şi s-a uitat unde ne uitam noi şi a văzut guma şi a întrebat cine a făcut asta? şi n-a spus nimeni nimic şi profesoara a spus Camelia şi Camelia s-a ridicat în picioare şi a spus Riga a pus guma doamna profesoară şi profesoara a spus Riga şi Riga s-a ridicat în picioare şi a spus nu eu doamna profesoară Pleşa Dragoş m-a pus şi profesoara l-a întrebat şi dacă te punea Pleşa să te arunci pe fereastră te aruncai? şi Riga a tăcut şi profesoara a spus Pleşa şi Pleşa s-a ridicat în picioare şi profesoara l-a întrebat cum îţi permiţi? şi Pleşa i-a spus Iscru m-a pus doamna profesoară că el are gumă şi Iscru s-a ridicat în picioare şi şi-a lăsat capul în piept şi profesoara l-a întrebat de ce Iscru? şi Iscru i-a spus doamna profesoară n-am pus eu guma şi profesoara le-a spus veniţi toţi trei aici şi s-au dus la catedră şi profesoara a scos rigla din catalog şi i-a pus să întindă mâinile şi lui Dragoş i-a spus ţine palma întinsă bine şi Dragoş a întins palma bine şi după ce le-a dat câte zece rigle profesoara le-a spus am dat tare să învăţaţi repede şi a tăcut şi le-a spus a doua oară nu mai scăpaţi aşa uşor şi i-a pus să dea guma jos de pe portret şi Iscru şi Riga l-au ridicat pe Dragoş şi Dragoş a scos guma şi după aia l-a ascultat pe Iscru dar nu a ştiut şi i-a pus patru şi în pauză s-au văitat de palme şi Iscru a fost puţin supărat pe Dragoş că l-a spus dar şi Dragoş era supărat pe Riga aşa că am stat în bănci şi n-am vorbit şi la ora de istorie când m-a ridicat profesoara în picioare am tăcut până când George mi-a şoptit Mihai Viteazul domnitor al Ţării Româneşti în perioada şi am spus tare Mihai Viteazul domnitor al Ţării Româneşti în perioada şi George mi-a spus stai să dau foaia şi până a dat-o profesoara mi-a spus stai jos şi George mi-a şoptit o mie cinci sute cincizeci şi opt o mie şase sute unu şi am repetat repede ce mi-a spus George şi profesoara s-a oprit din scris şi mi-a spus te-am întrebat anii de domnie şi am tăcut şi m-a întrebat ce a făcut Mihai Viteazul? pentru ce îl cunoaştem noi astăzi? şi am tăcut şi profesoara m-a întrebat marea? şi George mi-a spus stai că nu ştiu şi am auzit cum foşnesc foile şi mi-a spus marea industrializare ba nu şi am spus marea industrializare ba nu şi profesoara a dat din cap şi mi-a spus ar fi fost bine să fie aşa şi a început să scrie în catalog şi m-a întrebat ce ţări a unit? şi George mi-a spus Ţara Românească şi i-am spus Ţara Românească şi George mi-a spus Transilvania şi i-am spus Transilvania şi George mi-a spus şi încă una şi Dragoş mi-a şoptit Moldova şi am spus Moldova şi m-a întrebat de ce a fost asasinat? şi am tăcut şi George mi-a spus nu ştiu şi Costi mi-a şoptit interese străine şi i-am spus interese străine şi am tăcut şi parcă nu mai trecea timpul şi după o veşnicie mi-a spus stai jos şi m-am aşezat şi a scris în catalog şi mi-a spus adu-mi carnetul şi m-am ridicat în picioare şi i-am spus l-am uitat acasă doamna profesoară şi mi-a spus poţi să te aşezi şi la ora de franceză la sfârşit am rugat-o pe profesoara de franceză că era şi diriginta noastră să-mi spună ce notă am luat la istorie şi s-a uitat şi mi-a spus cinci şi n-am mai putut de bucurie şi diriga s-a uitat la mine şi mi-a spus eu nu m-aş bucura în locul tău dar mai aveam un şapte şi era bine că-mi ieşea media şi am aşteptat cu sufletul la gură pauza mare să vină Suzana la şcoală şi să-i dau oracolul pentru că scăpasem de istorie şi eram aşa bucuros că nici nu mai simţeam cum mă dor braţele de la căruciorul de butelii chiar dacă abia puteam să le ridic şi cum a venit Suzana m-am dus la ea şi i-am spus uite oracolul şi i l-am întins şi Suzana a aplaudat de bucurie şi m-a întrebat unde l-ai găsit? şi i-am spus era într-un pupitru şi Suzana a luat oracolul şi l-a strâns la piept şi am aşteptat să mă sărute şi ea mi-a spus mulţumesc frumos şi nu m-a sărutat şi a plecat în clasă şi când am văzut-o pe Irina m-am dus la ea şi i-am dat un şut în fund şi mi-a spus boule şi a început să plângă şi la ora de rusă nu am intrat că profesoara era bună şi ne dădea voie să jucăm fotbal şi eu George Costi Dragoş Iscru şi Riga am rămas la fotbal şi am jucat cu ăia dintr-a 6-a şi Dragoş a primit o minge-n faţă de la Silviu şi s-a supărat că i-a dat-o intenţionat dar nu i-o dăduse intenţionat că Silviu trăsese la poartă şi după meci am fost în spatele veceurilor la fumat şi Iscru a dat ţigări cui a vrut şi Oaie ne-a spus îl bat pe Aldo şi am aşteptat să sune şi când a sunat şi Aldo a ieşit în curte ne-am strâns cerc în jurul lui şi Oaie l-a luat la bătaie şi Aldo l-a întrebat de ce mă baţi? şi Oaie i-a spus că aşa vreau eu şi Aldo l-a scuipat şi Oaie l-a bătut şi mai rău şi Calotă i-a spus lui Oaie lasă-l mă şi Oaie l-a împins pe Aldo şi i-a zis dacă spui cine te-a bătut te sparg şi l-a pus pe Iscru să îi dea un deget ciot în cap şi Iscru i-a dat una de Aldo a văzut stele verzi şi a plecat plângând şi ne-am întors în spatele veceurilor la fumat şi după ce s-au terminat orele am plecat cu George spre casă şi la dispensar ne-am despărţit şi când am intrat pe stradă l-am văzut pe Mircea care mă aştepta aşa că n-am mai trecut pe acasă şi am plecat direct pe gârlă să vedem dacă unchiu s-a umflat şi a ieşit din apă dar nu ieşise şi am patrulat cu ochii-n apă dar degeaba şi Mircea mi-a spus o să-l găsim la iarnă dacă nu iese acum sau la primăvară şi l-am întrebat şi dacă a venit? şi mi-a spus n-are cum că e mort şi l-am întrebat şi dacă a venit? şi mi-a spus mergem şi să vezi că am dreptate şi am mers la mătuşi-mea să vedem dacă a venit unchiu şi nu venise că sunase să zică că vine luni şi Mircea mi-a spus n-o să vină nici luni nici marţi nici miercuri morţii nu se mişcă şi n-am ştiut ce să îi spun şi a trecut unul din Băneasa cu bicicleta şi l-am prins de braţ şi Mircea l-a dat jos şi s-a urcat repede pe ea şi a dat o tură de stradă şi am dat şi eu una şi ăla a urlat că o să vedem noi şi când i-am dat bicicleta ne-a înjurat de morţi şi Mircea i-a tras un şut în cur şi eu am dat cu piatra după el dar nu l-am nimerit că s-a ferit de ziceai că îşi mutase ochii la spate şi a vrut să fugă dar s-a împiedicat în pedale şi a căzut şi am început să râdem de ne ţineam cu mâinile de burtă şi Mircea l-a făcut prost şi eu i-am strigat a căzut ca diareea şi din pământ a apărut bunica lui Mircea şi ne-a luat de perciuni de mi-au dat lacrimile şi ne-a întrebat cui îi vorbiţi voi aşa derbedeilor? şi am reuşit să ne smulgem din strânsoare şi să fugim şi ea a strigat după noi vă prind eu şi ăla din Băneasa s-a urcat pe bicicletă şi ne-a înjurat cum i-a venit şi Mircea i-a strigat te prindem noi şi îţi rupem oasele şi ne-am oprit la scara lui Cip unde erau Mugurica şi Carla şi l-am strigat pe Cip dar nu era acasă şi Mircea mi-a spus ai întrebat-o pe maică-ta? şi i-am spus da şi m-a întrebat ce ţi-a spus? şi i-am spus nu mai ţin minte şi chiar nu mai ţineam minte şi Mircea a dat cu piciorul în gard şi a scuipat şi mi-a spus plec acasă că ne ducem la bunica în vizită şi ne-am despărţit şi în poarta mătuşi-mii mă aştepta Romeo şi i-am spus salut Romeo şi l-am întrebat unde e unchiu? şi mi-a spus e plecat vine luni şi a tăcut şi mi-a spus am să-ţi spun ceva şi l-am întrebat ce? şi mi-a spus m-am îndrăgostit şi i-am spus şi mie îmi place de o fată dintr-a 7-a şi i-am dat lui Oaie un pachet de ţigări să îi fure oracolul şi Romeo m-a întrebat chiar aşa? şi i-am spus să mor eu în chin şi cancer jur şi m-a întrebat şi ce a făcut? l-a furat? şi i-am spus da şi a râs şi mi-a spus foarte bine şi parcă eram ca atunci când eram prieteni buni şi i-am spus i l-am şi dat înapoi dar nu m-a sărutat şi am bătut-o pe Irina că ea a spus şi m-a întrebat ce a spus? şi i-am spus a zis că Suzana îl sărută pe ăla care îi aduce oracolul şi Romeo şi-a aprins o ţigară şi mi-a spus bun dacă îi mai spui ceva maică-mii sau maică-tii despre mine o să spun ce mi-ai zis şi i-am spus da bine dar am rămas cu gura deschisă pentru că nu mă aşteptam şi l-am întrebat mă spui? şi mi-a spus nu te spun dacă îţi ţii gura şi i-am spus da şi mi-a spus bine şi l-am întrebat dar nu mă spui nu? şi mi-a spus nu te spun şi l-am întrebat sigur? şi mi-a spus dacă taci şi i-am spus bine şi mi-a spus bine şi am stat aşa fără să vorbim şi el a fumat ţigara şi l-am întrebat şi ţi-ai luat limba-n gură? şi mi-a spus da şi l-am întrebat şi cum? cum a fost? şi mi-a spus o să vezi tu şi i-am spus limbă cu măslină şi am râs şi Romeo a aruncat ţigara şi a plecat şi acasă maică-mea mă aştepta cu Roxana şi un bărbat şi maică-mea m-a pus să fac cunoştinţă cu bărbatul şi i-am spus Traian şi el mi-a spus Dan şi maică-mea m-a întrebat unde te-ai murdărit? şi am lăsat ghiozdanul pe hol şi i-am spus am fost pe baltă cu Mircea să vedem dacă nu s-a ridicat unchiu la suprafaţă şi maică-mea a râs şi mi-a spus poznaş mai eşti şi apoi a plecat să-l conducă pe bărbat şi am întrebat-o pe soră-mea cine era? şi soră-mea mi-a spus nu vorbesc cu tine şi i-am spus hai zi şi mie şi m-a întrebat de ce mi-ai mâncat prăjitura cu vişine? şi i-am spus pentru că aveam poftă şi mi-a spus eşti bou şi mi-a întors spatele şi a plecat şi când a venit maică-mea am întrebat-o cine era? şi m-a întrebat îţi place? şi i-am spus seamănă cu profesorul de educaţie fizică şi am întrebat-o se scobeşte în nas? şi a râs şi mi-a spus nu şi m-a întrebat poţi să termini cu glumele cu unchi-tu? şi i-am spus nu s-a întors şi nici n-o să se întoarcă pentru că mătuşa l-a omorât şi l-aţi aruncat împreună că de aia nici nu a venit azi şi n-o să vină nici mâine şi am întrebat-o e aşa? şi maică-mea mi-a spus potoleşte-te odată unchi-tu nu e mort şi a văzut că nu o cred pentru că s-a uitat la mine şi şi-a pus mâinile în sân şi m-a întrebat nu mă crezi nu? şi am întrebat-o ce ai făcut cu mătuşa în noaptea aia? şi maică-mea mi-a spus eşti încă mic nu pot să-ţi spun şi am întrebat-o de ce? şi mi-a spus nu trebuie să ştii tu tot nu-i treaba ta şi am întrebat-o dar Roxanei i-ai spus? şi mi-a spus ea e mare tu încă eşti mic şi mai ai şi gura bogată şi i-am spus eu cu Mircea o să descoperim unde l-aţi ascuns şi m-a întrebat să zicem că l-am omorât ai spune? şi aşa cum a spus ea mi-a stat inima că nu m-am gândit niciodată în felul ăsta şi maică-mea m-a întrebat ai spune? şi m-a întrebat ce-ţi umfli obrajii? şi i-am spus mă duc afară şi mi-a spus mai întâi te schimbi în haine de stradă şi i-am spus da şi m-am schimbat în haine de stradă şi am ieşit afară şi la scară la Cip erau Mugurica şi Cip şi Cip mi-a spus mişto tricoul tău am şi eu unul la fel şi Mugurica a spus are şi tata unul ca ăsta şi Cip m-a întrebat tu ştii ce e grifonul? şi i-am spus nu ştiu şi Cip mi-a spus grifonul e un animal jumate leu jumate vultur care ridică un elefant sus în văzduh şi îi dă drumul şi elefantul se face praf şi grifonul îl mănâncă şi Mugurica l-a întrebat ai văzut tu? şi Cip mi-a spus auzi ce zice dacă am văzut şi ei i-a spus normal că da am văzut unul la ţară anul trecut şi Mugurica l-a întrebat ţinea un elefant în gheare? şi Cip i-a spus normal că nu ţinea niciun elefant ţinea o vacă şi Mugurica i-a spus nu există grifoni au fost demult în istorie dar au murit şi Cip i-a spus eu cu ochii mei am văzut unul la ţară şi Mugurica i-a spus minţi şi Cip a râs şi mi-a spus sunt mari cât un avion cu reacţie şi au ghearele ca leii şi Mugurica mi-a spus minte şi Cip i-a spus pe cât facem pariu dar Mugurica n-a făcut pariu şi Cip a râs din nou şi mi-a spus am scăpat de unul ca prin urechile acului că l-am văzut târziu şi am avut noroc că m-am aruncat la pământ şi m-am rostogolit într-un şanţ şi avea ghearele aşa mari că n-a putut să ajungă la mine şi Mugurica i-a spus ai văzut o cioară şi te-ai speriat de ea şi Cip i-a spus eu am fost acolo nu tu şi Mugurica s-a uitat de sus la el şi i-a spus nu te cred şi Cip i-a spus e treaba ta şi Mugurica ne-a spus mă duc acasă şi Cip mi-a spus hai să jucăm tenis de picior şi s-a ridicat de pe minge şi am desenat cu cretă în mijlocul străzii un teren de tenis şi i-am spus cine dă mingea sub maşină sau în grădină se duce după ea şi Cip mi-a spus bine şi am început să jucăm şi la început am fost condus şi după aia am condus dar am mâncat bătaie şi Polacec a ieşit că îşi terminase de făcut lecţiile şi Cip i-a spus Mugurica merită un şut în fund şi Polacec l-a întrebat de ce? ce-a făcut? şi Cip i-a spus e cu nasul pe sus şi Polacec i-a spus mie îmi place de ea şi Cip i-a spus nici nu ţi-a dat prietenia pentru că Polacec îl pusese pe Cip să îi ceară prietenia în numele lui şi când Cip i-a cerut prietenia Mugurica nu i-a dat-o că nu-l place şi Cip i-a spus eşti prost şi Polacec a tăcut şi a cerut mingea dar Cip nu i-a dat-o şi taică-su l-a strigat pe Cip şi Cip mi-a spus ai şi tu grijă de tolomacul ăsta hai pa şi am mai stat cu Polacec şi am vorbit de una şi de alta şi după aia am plecat acasă şi când am ajuns la casa Valentinei luminile erau aprinse şi nicio mişcare de parcă ar fi dormit toată grădina şi casa şi am mers încet dar până la urmă n-am mai putut să mă stăpânesc şi am fugit şi când am intrat în casă îmi bătea inima să-mi sară din piept şi soră-mea stătea la televizor şi mânca şi mi-a spus ai pierdut serialul şi mi-am băgat capul în sufragerie şi avea dreptate aşa că m-am descălţat şi am întrebat-o ce mănânci? şi mi-a spus pâine cu unt şi brânză şi m-a întrebat vrei şi tu? şi i-am spus da şi mi-a spus fă-ţi.